| Medaljeoversikt |
| --- |
| Konkurrerte for Østerrikes flagg Østerrike |
| Friidrett |
| Friidrett Verdensmesterskap innedørs |
| Sølv | 2018 Birmingham | Femkamp |
| Friidrett EM i friidrett |
| Bronse | 2016 Amsterdam | Sjukamp |
| Friidrett EM i friidrett innendørs |
| Sølv | 2017 Beograd |  Femkamp |
| Friidrett U23-EM i friidrett |
| Bronse | 2015 Tallinn |  Sjukamp |

**Ivona Dadic** (født 29. desember 1993) er en østerriksk friidrettsutøver som konkurrerer i syvkamp. Hun representerte landet sitt under Sommer-OL 2012 i London, der hun ble nummer 25 i syvkamp. Hennes fremste internasjonale meritt er sølv i femkamp under VM i friidrett innendørs 2018, og hun har den østerrikske rekorden på femkamp innendørs med 4767 poeng.

Idrettskarriere
---------------

### 2009

Dadic deltok i sjukamp under Ungdoms-VM i friidrett 2009, 15 og et halvt år gammel. Det fikk hun neste beste resultat i høydehopp, med 1,73 meter, og endte på tiendeplass i sjukampen med 4957 poeng. Under det østerrikske U18-mesterskapet i friidrett vant hun høydehopp, og hun fikk sølv i lengdehopp og bronse på 100 meter.

### 2010

Hun vant lengdehopp under det østerrikske U18-mesterskapet innendørs i 2010, og kom på andreplass i lengdehopp under det østerrikske mesterskapet i friidrett innendørs. Hun kom på tredjeplass i lengdehopp under *European Youth Olympic Trials* i Moskva, der hun hoppet over 6 meter for første gang (6,14), og ble kvalifisert til Sommer-EYOF 2010 i Singapore. Der hoppet hun 5,91 i finalerunden, som ga sjetteplass i A-finalen og sjuendeplass totalt (Anna Visibelli fra Italia vant B-finalen med 6,00 meter).

### 2011

I februar 2011 vant Dadic sin første nasjonale tittel. Hun vant femkamp under det østerrikske mesterskapet i mangekamp innendørs, med 3946 poeng. I juli deltok hun i Europacupen i mangekamp (andredivisjon) i Ribeira Brava i Portugal, og kom der på sjetteplass i sjukamp med 5438 poeng. Under Junior-VM i friidrett 2011 (U20) kom hun på tiendeplass i sjukamp.

### 2012

Den 2. februar 2012 satte hun ny personlig rekord i lengdehopp med 6,09 meter under et stevne i Linz. Hun vant femkamp under det østerrikske mesterskapet i mangekamp innendørs, med 4244 poeng, som var ny personlig rekord. Hun fikk sølv i lengdehopp under det østerrikske innendørsmesterskapet i februar 2012, med 6,00 meter. Utendørs fikk hun sølv på 4 x 400 meter stafett under det østerrikske mesterskapet i stafetter i mai. Hun deltok i sjukamp under Hypo-Meeting, og kom der på 21.-plass. Hun fikk 5959 poeng, som var over 500 poeng mer enn hennes tidligere personlige rekord. I juli deltok hun i Junior-VM i friidrett 2012 (U20), men fullførte ikke sjukampen der. Hun deltok i sjukamp under Sommer-OL 2012 i London, og kom der på 23.-plass i sjukamp. Hun avsluttet sesongen med å vinne sjukamp under det østerrikske mesterskap i mangekamp i august.

### 2013

Dadic deltok i U23-EM i friidrett 2013, og kom der på femteplass i sjukamp med 5874 poeng.

### 2014

Hun konkurrerte ikke i 2014.

### 2015

Under det østerrikske mesterskapet i friidrett innendørs 2015 kom Dadic på femteplass i kulestøt og åttendeplass på 60 meter hekk. Hun deltok i det østerrikske U23-mesterskapet utendørs, og vant der lengdehopp med 6,06 meter. I tillegg fikk hun sølv på 100 meter hekk og bronse i kulestøt og spydkast. Den 10. juli 2015 greide hun over 6000 poeng i sjukamp for første gang, da hun fikk 6033 poeng i U23-EM i friidrett 2015. Dette holdt til bronse, bak Xenia Krizsan fra Ungarn og Ljubov Tkatsj fra Russland. Hun fikk sølv i lengdehopp under det østerrikske mesterskapet i friidrett, og kom på fjerdeplass på 100 meter hekk. Hun fullførte ikke sjukampen under det østerrikske mesterskapet i mangekamp. I september kom hun på fjerdeplass i sjukamp under Décastar, med ny personlig rekord på 6151 poeng.

### 2016

Hun deltok i Tallinn Indoor Combined Events 2016, og kom der på femteplass i femkamp med 4260 poeng, som var ny personlig rekord. Hun deltok i det østerrikske mesterskapet i friidrett innendørs, og kom der på tredjeplass i lengdehopp, fjerdeplass i kulestøt og femteplass på 200 meter.

Utendørs deltok hun i Hypo-Meeting, der hun kom på tiendeplass i sjukamp, og forbedret sin personlige rekord til 6196 poeng. I juli fikk hun bronse i sjukamp under EM i friidrett 2016, bak Anouk Vetter og Antoinette Nana Djimou Ida, og satte der østerriksk rekord med 6408 poeng. Hun deltok også i Sommer-OL 2016 i Rio de Janeiro, der hun kom på 21.-plass i sjukamp.

### 2017

Hun vant femkamp under Østerriksk mesterskap i mangekamp innendørs 2017, med ny personlig rekord på 4520 poeng. Hun forbedret denne til 4767 poeng da hun kom på andreplass under EM i friidrett innendørs 2017. Hun deltok også i Østerriksk mesterskap i friidrett innendørs 2017, og fikk der gull i lengdehopp og på 4 x 200 meter stafett, og hun fikk bronse på 60 meter hekk. I kulestøt kom hun på fjerdeplass.

Hun debuterte utendørs i mai, under WLV-Sommermeeting i Wien, der hun vant kulestøt. Hun deltok i Hypo-Meeting, og kom der på 14.-plass i sjukamp. Østerrike deltok i 2.-divisjon (Second League) under Lag-EM i friidrett 2017, og hun kom der på tredjeplass i lengdehopp, og hun deltok på Østerrikes stafettlag som kom på andreplass på 4 x 100 meter stafett. Østerriksk mesterskap i friidrett 2017 ble arrangert i Linz, og Dadic vant der kulestøt og fikk sølv i høydehopp og på 200 meter. Under VM i friidrett 2017 kom hun på sjetteplass i sjukamp.

### 2018

Dadic vant Østerriksk mesterskap i mangekamp innendørs 2018, med 4692 poeng, og slo Karin Strametz med nesten 400 poeng. Under Østerriksk mesterskap i friidrett innendørs 2018 vant hun lengdehopp, og hun kom på fjerdeplass i kulestøt. Hun deltok i VM i friidrett innendørs 2018, og fikk der sølv i femkamp, 50 poeng bak Katarina Johnson-Thompson. 

I juni deltok hun i Ratingen Mehrkampf-Meeting i Ratingen, der hun kom på andreplass i sjukamp. Under Østerriksk mesterskap i friidrett 2018 fikk hun gull i lengdehopp, sølv i høydehopp og spydkast og bronse i kulestøt. Hun ble tatt ut til å delta i EM i friidrett 2018 i Berlin, og hun kom der på fjerdeplass med ny nasjonal rekord på 6552 poeng.

### 2019

Hun deltok i Østerriksk mesterskap i mangekamp innendørs 2019, men fullførte ikke konkurransen. Hun satte personlig rekord i kulestøt under Østerriksk mesterskap i friidrett innendørs 2019, med 14,35 meter, og fikk bronse i denne øvelsen. Hun vant høydehopp, med 1,80 meter. Hun kom på fjerdeplass i femkamp under EM i friidrett innendørs 2019, 21 poeng bak Solene Ndama som tok bronsen. 

Hun satte personlig rekord i sjukamp under Stadtwerke Ratingen Mehrkampf-Meeting 2019, og kom der på andreplass bak Verena Preiner med ny personlig rekord på 6461 poeng. I oktober deltok hun i VM i friidrett 2019, men fullførte ikke sjukampen der.

### 2020

Dadic deltok kun i kulestøt under Østerriksk mesterskap i friidrett innendørs 2020, og fikk der bronse. I juli deltok hun i *1-Stunden-Siebenkampf*, dvs sjukamp gjennomført på én time, og vant denne med 6235 poeng. Under Østerriksk mesterskap i friidrett 2020 i august fikk hun gull i lengdehopp og på 4 x 100 meter stafett og sølv i kulestøt og på 200 meter, og under Østerriksk mesterskap i mangekamp 2020 vant hun sjukamp. Hun fikk der 6419 poeng, som var årsbeste i verden.

Referanser
----------

1. ↑   World Athletics Database, World Athletics utøver-ID 248749[Hentet fra Wikidata]
2. ↑  «Athletics at the 2012 London Summer Games: Women's Decathlon». sports-reference.com. Besøkt 26. juli 2014. [*død lenke*]
3. 1 2 3 4 5 6 7 8 9 10 11 12 13  World Athletics - *Ivona Dadic - Results*, besøkt 1. september 2020.
4. ↑  World Athletics - *1st Youth Olympic Games (athletics) - Long Jump women*, besøkt 1. september 2020.
5. ↑  Österreichischer Leichtathletik-Verband - *Österr. Hallen-Staatsmeisterschaften und U18 Hallenmeisterschaften - 200 Meter AK - W*, besøkt 1. september 2020.
6. ↑  Österreichischer Leichtathletik-Verband - *Österreichische Hallen Mehrkampfmeisterschaften - Fünfkampf Halle*, besøkt 1. september 2020.
7. ↑  Österreichischer Leichtathletik-Verband - *1-Stunden-Siebenkampf - Ergebnisse*, besøkt 1. september 2020.

Eksterne lenker
---------------

* (en) Ivona Dadic – Olympics.com Rediger på Wikidata

* (en) Ivona Dadic – Olympic.org Rediger på Wikidata

* (en) Ivona Dadic – Olympedia Rediger på Wikidata

* (en) Ivona Dadic – Sports-Reference (OL-resultater – arkivert) Rediger på Wikidata

* (en) Ivona Dadic – World Athletics Rediger på Wikidata

|  |  |
| --- | --- |
| Oppslagsverk/autoritetsdata | Prabook
 |